ศก.จีนโตต่ำสุดรอบ13ปี
ตลาดส่งออกยุโรป-มะกันแย่ฉุดจีดีพี2555ดิ่งเหลือ7.8%
19 ม.ค. 2556

ตลาดส่งออกยุโรป-มะกันแย่ฉุดจีดีพี2555ดิ่งเหลือ7.8%
เศรษฐกิจชะลอตัวฉุดจีดีพี 2555 โตน้อยสุดรอบ 13 ปี แต่สัญญาณฟื้นตัวเริ่มชัดในไตรมาส 4 ขณะที่ช่องว่างรายได้เริ่มลดลง
สำนักงานสถิติแห่งชาติจีน เปิดเผยว่า อัตราการขยายตัวของผลิตภัณฑ์มวลรวมในประเทศ (จีดีพี) ในปี 2555 ที่ผ่านมา ขยายตัวได้เพียง 7.8% อยู่ที่ 51.9 ล้านล้านหยวน (ราว 250 ล้านล้านบาท) ซึ่งถือเป็นจีดีพีที่ต่ำที่สุดในรอบ 13 ปีของจีน เนื่องจากปัญหาเศรษฐกิจทั้งในยุโรปและสหรัฐซึ่งเป็นตลาดส่งออกรายใหญ่ของจีน และฉุดให้เศรษฐกิจในจีนชะลอตัวลงตามไปด้วย
อย่างไรก็ตาม เศรษฐกิจในไตรมาส 4 นั้นขยายตัวเพิ่มขึ้นได้ 7.9% จากระดับ 7.4% ในไตรมาสก่อนหน้า ซึ่งสะท้อนถึงสัญญาณการฟื้นตัวอย่างแข็งแกร่ง และยังเป็นตัวเลขที่ดีกว่าการคาดการณ์ของนักวิเคราะห์หลายสำนักก่อนหน้านี้ อาทิ ผลสำรวจความเห็นนักเศรษฐศาสตร์จัดทำโดยเอเอฟพี ซึ่งคาดการณ์ว่าเศรษฐกิจจีนในไตรมาส 4 จะโตได้ 7.8% และจะทำให้จีดีพีตลอดทั้งปีโตได้ 7.7%
เอเอฟพี ระบุว่า การส่งสัญญาณบวกของจีนล่าสุดมีขึ้นในขณะที่นักวิเคราะห์หลายฝ่ายคาดหวังว่าเศรษฐกิจจีนจะกลับมาฟื้นตัวได้อย่างแข็งแกร่งในปีนี้ โดยที่จีดีพีอาจขยายตัวได้ 8%
“ตัวเลขของจีนสะท้อนถึงการฟื้นตัวที่กำลังเข้ารูปเข้ารอย แต่ในขณะเดียวกันภาวะเงินเฟ้อก็กำลังกลับมาสูงขึ้นอีกครั้ง ดังนั้น นโยบายการเงินในปีนี้จึงน่าจะเข้มงวดมากขึ้น และไม่น่าจะได้เห็นการลดอัตราดอกเบี้ย หรือการลดทุนสำรองของธนาคารพาณิชย์ลงอีก ซึ่งอาจทำให้จีดีพีในช่วงครึ่งปีหลังขยายตัวได้ลดลง” จางจื้อเหว่ย หัวหน้านักเศรษฐศาสตร์ด้านจีนของโนมูระ อินเตอร์เนชันแนล กล่าวกับเอเอฟพี
ขณะเดียวกัน สำนักงานสถิติแห่งชาติจีนยังได้เปิดเผยดัชนีจินี หรือมาตรวัดการกระจายรายได้ในสังคม ซึ่งพบว่าปัญหาความเหลื่อมล้ำระหว่างคนจนกับคนรวยในสังคมจีนนั้น ได้ผ่านจุดสูงสุดมาแล้วในปี 2551 ที่ผ่านมา โดยมีช่องว่างของการกระจายรายได้อยู่ที่ 0.491 จุด จากนั้นดัชนีก็ได้ปรับลดลงมาอย่างต่อเนื่องตลอด 4 ปีมานี้จนอยู่ที่ 0.474 จุดในปี 2555
อย่างไรก็ตาม หม่าเจี้ยนถัง ผู้อำนวยการสำนักงานสถิติแห่งชาติเตือนว่า ดัชนีความเหลื่อมล้ำของจีนยังคงสูงกว่าระดับ 0.4 จุด ซึ่งถือเป็นระดับสัญญาณเตือนที่อาจนำไปสู่ปัญหาความไม่สงบในสังคมตามมา จากปัญหาช่องว่างคนจนและคนรวย จึงจำเป็นต้องมีการปฏิรูปเพื่อแก้ปัญหาดังกล่าวอย่างเร่งด่วนตามมา
การรายงานดัชนีการกระจายรายได้ครั้งนี้ นับเป็นการเปิดเผยข้อมูลอย่างเป็นทางการครั้งแรกในรอบ 13 ปีจากทางการจีน และในปี 2556 นี้ก็ยังเป็นปีแรกที่คณะผู้บริหารชุดใหม่ของจีนจะเริ่มการบริหารประเทศ โดย สีจิ้นผิง หัวหน้าพรรคคอมมิวนิสต์คนใหม่ จะรับตำแหน่งประธานาธิบดีต่อจาก หูจิ่นเทา ในเดือน มี.ค.ที่จะถึงนี้